তথ্যবিবরণী নম্বর : ৩৬৬৩

**সরকারি প্রাথমিক বিদ্যালয়ে দুর্গাপূজার ছুটি বৃদ্ধি**

ঢাকা, ১০ আশ্বিন (২৫ সেপ্টেম্বর) :

সরকারি প্রাথমিক বিদ্যালয়ের এ বছরের অনুমোদিত ছুটির তালিকা সংশোধন করে দুর্গাপূজার ছুটি দুই দিন বৃদ্ধি করা হয়েছে। এ বছরের দুর্গাপূজার পূর্ব ঘোষিত ছুটির সাথে ৫ ও ৬ অক্টোবর যোগ করে ছুটির মেয়াদ ৫ থেকে ৯ অক্টোবর পাঁচ দিন করা হয়েছে।

প্রাথমিক ও গণশিক্ষা মন্ত্রণালয় থেকে এক প্রেস বিজ্ঞপ্তির মাধ্যমে এ তথ্য জানানো হয়েছে।

#

রবীন্দ্রনাথ/মাহমুদ/ফারহানা/সঞ্জীব/সেলিম/২০১৯/২০০০ ঘণ্টা

তথ্যবিবরণী নম্বর : ৩৬৬২

**নবীন কর্মকর্তাদের মাঠ পরিদর্শনের তাগিদ কৃষিমন্ত্রীর**

ঢাকা, ১০ আশ্বিন (২৫ সেপ্টেম্বর) :

 কৃষিমন্ত্রী ড. মোঃ আব্দুর রাজ্জাক বলেছেন, প্রকল্পের অগ্রগতি ও মাঠ পর্যায়ের কার্যক্রম তদারকির জন্য মন্ত্রণালয়-সহ সকল সংস্থা থেকে নবীন কর্মকর্তাদেরকে বেশি বেশি মাঠ পরিদর্শনে পাঠাতে হবে। মন্ত্রী এসময় কৃষি প্রশিক্ষণ প্রতিষ্ঠানগুলো আধুনিকায়নে উদ্যোগ গ্রহণ ও প্রশিক্ষণের মান বৃদ্ধির নির্দেশ দেন। তিনি বলেন, প্রকল্পের বাস্তব অবস্থা এবং এর প্রকৃত ফলাফল প্রতি মাসের সভায় উপস্থাপন করতে হবে।

 আজ মন্ত্রণালয়ের সভা কক্ষে কৃষি সচিব মোঃ নাসিরুজ্জামানের সঞ্চালনায় মাসিক (সেপ্টেম্বর) এডিপি সভায় মন্ত্রী এসব কথা বলেন।

 মন্ত্রী বলেন, তৈল বীজ আবাদ বৃদ্ধির জন্য চরাঞ্চলে বাদাম ও সয়াবিনের আবাদ বৃদ্ধি করতে হবে। গবেষণা প্রতিষ্ঠানের ল্যাবগুলো অ্যাক্রিডিটেড করার উদ্যোগ গ্রহণ করে তা দ্রুত বাস্তবায়ন করতে হবে। কার্যক্রম গতিশীল করতে মন্ত্রণালয়ের সহযোগিতা সবসময় থাকবে বলে তিনি জানান।

 সভায় মন্ত্রণালয়ের ঊর্ধ্বতন কর্মকর্তা এবং প্রকল্পের পরিচালকরা উপস্থিত ছিলেন।

#

গিয়াস/ফারহানা/সঞ্জীব/জয়নুল/২০১৯/২০২৫ঘণ্টা

তথ্যবিবরণী নম্বর : ৩৬৬১

কর্মস্থলে নারীর নিরাপত্তা সুরক্ষায় সরকার অঙ্গীকারবদ্ধ

 --- শ্রম প্রতিমন্ত্রী

ঢাকা, ১০ আশ্বিন (২৫ সেপ্টেম্বর) :

 শ্রম ও কর্মসংস্থান প্রতিমন্ত্রী বেগম মন্নুজান সুফিয়ান বলেছেন, কর্মস্থলে নারীর নিরাপত্তা ও সংবেদনশীল পরিবেশ সুরক্ষা করে বঙ্গবন্ধুর স্বপ্নের সোনার বাংলা প্রতিষ্ঠায় অঙ্গীকারবদ্ধ সরকার।

 প্রতিমন্ত্রী আজ রাজধানীর বিশ্বসাহিত্য কেন্দ্রে ‘কর্মস্থলে নারীর অবদান ও সুরক্ষা: আইএলও কনভেনশন বাস্তবায়ন ও জাতীয় নীতিমালা’ শীর্ষক সংলাপে প্রদান অতিথির বক্তৃতায় একথা বলেন।

 প্রতিমন্ত্রী বলেন, বাংলাদেশ আইএলও এর ৭টি কোর কনভেনশন-সহ ৩৫টি কনভেনশন অনুস্বাক্ষর করেছে। সরকার যে সকল কনভেনশন অনুস্বাক্ষর করেছে সেগুলোর বাস্তবায়নে নিরলসভাবে কাজ করে যাচ্ছে।

 সংলাপে আইএলও কনভেনশনে ১৯০ অনুস্বাক্ষরের দাবির প্রেক্ষিতে প্রতিমন্ত্রী বলেন, শুধু আইএলও কনভেনশন ১৯০ অনুস্বাক্ষর করলেই হবে না, কর্মস্থলে নারীর কর্মপরিবেশ এবং মর্যাদা সুরক্ষায় নারী-পুরুষ সকলকে সম্মিলিতভাবে কাজ করতে হবে। যে কোনো ধরণের হয়রানি ও সহিংসতা প্রতিরোধে দৃঢ়তার সাথে এগিয়ে আসতে হবে।

 বাংলাদেশ ব্যাংকের সাবেক গভর্নর এবং উন্নয়ন সমন্বয় এর চেয়ারম্যান ড. আতিউর রহমানের সভাপতিত্বে সংসদ সদস্য শিরিন আখতার, ফরিদুল হক খান দুলাল, খোদেজা নাসরিন হোসেন ও সেলিমা আহমাদ বক্তৃতা করেন। কর্মক্ষেত্রে বিশেষত নারী কর্মীদের ওপর সহিংসতা ও হয়রানি রোধে আইএলও কনভেনশন ১৯০ অনুস্বাক্ষরের সুপারিশ-সহ মূলপ্রবন্ধ উপস্থাপন করেন কেয়ার বাংলাদেশ এর অ্যাডভোকেসি কো-অডিনেটর আসিফ ইমরান।

 কেয়ার বাংলাদেশের সহযোগিতায় উন্নয়ন সমন্বয় এ সংলাপের আয়োজন করে। সংলাপে বিভিন্ন শ্রমিক সংগঠনের নেতৃবৃন্দ এবং এনজিও প্রতিনিধিরা অংশ নেন।

#

আকতারুল/মাহমুদ/রফিকুল/জয়নুল/২০১৯/১৯৩০ঘণ্টা

তথ্যবিবরণী নম্বর : ৩৬৬০

**নদী বন্দরের জন্য ১ নম্বর সতর্ক সংকেত**

ঢাকা, ১০ আশ্বিন (২৫ সেপ্টেম্বর) :

 ঢাকা, রাজশাহী, দিনাজপুর, রংপুর, পাবনা, বগুড়া, টাঙ্গাইল, ময়মনসিংহ, ফরিদপুর, মাদারীপুর, যশোর, কুষ্টিয়া, খুলনা, বরিশাল, পটুয়াখালী, নোয়াখালী, কুমিল্লা, চট্টগ্রাম, কক্সবাজার এবং সিলেট অঞ্চলের উপর দিয়ে দক্ষিণ ও দক্ষিণ-পূর্ব দিক থেকে ঘণ্টায় ৪৫-৬০ কিলোমিটার বেগে বৃষ্টি অথবা বজ্র বৃষ্টি-সহ অস্থায়ীভাবে দমকা বা ঝড়ো হাওয়া বয়ে যেতে পারে। এসব এলাকার নদী বন্দরসমূহকে ১ নম্বর সতর্ক সংকেত দেখাতে বলা হয়েছে।

দুর্যোগ ব্যবস্থাপনা ও ত্রাণ মন্ত্রণালয়ের ন্যাশনাল ডিজাস্টার রেসপন্স কো-অর্ডিনেশন সেন্টারের আজ দুপুর ২টার প্রতিবেদন অনুযায়ী এ তথ্য পাওয়া গেছে।

আজ সকাল ৯ টা থেকে পরবর্তী ২৪ ঘণ্টার পূর্বাভাস অনুযায়ী ঢাকা, রাজশাহী, খুলনা, বরিশাল, ময়মনসিংহ ও সিলেট বিভাগের অনেক জায়গায় এবং চট্টগ্রাম বিভাগের কিছু কিছু জায়গায় অস্থায়ীভাবে দমকা হাওয়া-সহ হালকা থেকে মাঝারি ধরনের বৃষ্টি অথবা বজ্র-সহ বৃষ্টি হতে পারে। সেই সাথে দেশের কোথাও কোথাও মাঝারি ধরনের ভারী থেকে ভারী বর্ষণ হতে পারে।

সব নদ-নদীর পানি বিপদসীমার নিচে রয়েছে। তবে ব্রহ্মপুত্র-যমুনা ব্যতীত দেশের সকল নদ-নদীর পানির সমতল বৃদ্ধি পাচ্ছে। আগামী ২৪ ঘণ্টায় এ বৃদ্ধি অব্যাহত থাকতে পারে।

#

তাসমীন/মাহমুদ/রফিকুল/সেলিম/২০১৯/১৮২০ ঘণ্টা

তথ্যবিবরণী নম্বর : ৩৬৫৯

**দুর্বল শিক্ষার্থী ও শিক্ষকদের তালিকা করা হবে**

**--- প্রাথমিক ও গণশিক্ষা সচিব**

ঢাকা, ১০ আশ্বিন (২৫ সেপ্টেম্বর) :

 প্রাথমিক ও গণশিক্ষা সচিব মোঃ আকরাম-আল-হোসেন মানসম্মত শিক্ষা নিশ্চিত করার লক্ষ্যে বিশেষ যত্ন নেওয়া ও লেখাপড়ার প্রতি মনোযোগী করার জন্য দুর্বল শিক্ষার্থীদের খুঁজে বের করে তালিকাভুক্ত করার জন্য কর্মকর্তাদের প্রতি নির্দেশ প্রদান করেছেন। তিনি বলেন, এ বছরের মধ্যে ৭০ শতাংশ শিক্ষার্থীকে বাংলা ও ইংরেজিতে রিডিং পড়ার দক্ষতা অর্জন করাতে হবে। এছাড়া ২০২০ সালে মুজিববর্ষে শতভাগ শিক্ষার্থীর রিডিং পড়ার লক্ষ্যমাত্রা নির্ধারণ করা হয়েছে।

 সচিব আজ মন্ত্রণালয়ের সম্মেলন কক্ষে মাসিক সমম্বয় সভায় সভাপতির বক্তৃতায় এসব কথা বলেন। মন্ত্রণালয়ের কর্মকর্তা এবং অধীনস্থ অধিদপ্তর ও সংস্থা প্রধানরা সভায় উপস্থিত ছিলেন।

 সচিব বলেন, শুধু শিক্ষার্থীদের নয়, দুর্বল শিক্ষকদেরও তালিকা তৈরি করা হবে। পরে এ সকল শিক্ষকদের বিশেষ প্রশিক্ষণের মাধ্যমে দক্ষ করে গড়ে তোলা হবে। মানসম্মত শিক্ষা নিশ্চিত করতে দক্ষ শিক্ষকের বিকল্প নেই। গণিত-ভীতি দূর করার জন্য বিশেষ প্রকল্পের মাধ্যমে পাইলটিং পদ্ধতিতে সারা দেশে ৮০টি বিদ্যালয়ে গণিত অলিম্পিয়াড সফলতার সাথে সম্পন্ন করা হয়েছে। ২০২০ সালের জানুয়ারি থেকে সারা দেশের ৬৫ হাজার ৬২৬টি প্রাথমিক বিদ্যালয়ে এ প্রকল্প চালু করা হবে। এতে শিক্ষার্থীদের মাঝে বাংলা ও ইংরেজির মতো গণিত-ভীতিও দূর হবে।

#

রবীন্দ্রনাথ/মাহমুদ/ইসরাত/রফিকুল/জয়নুল/২০১৯/১৮৪০ঘণ্টা

তথ্যবিবরণী নম্বর : ৩৬৫৮

বিএনপি’র ভারপ্রাপ্ত চেয়ারম্যানই তো ক্যাসিনো সম্রাট

 --- তথ্যমন্ত্রী

ঢাকা, ১০ আশ্বিন (২৫ সেপ্টেম্বর) :

 তথ্যমন্ত্রী ড. হাছান মাহ্মুদ বলেছেন, ‘বিএনপি’র ভারপ্রাপ্ত চেয়ারম্যানই তো ক্যাসিনো সম্রাট। আর তারাই ক্যাসিনো বিরোধী অভিযান নিয়ে কটাক্ষ করছে।’

 আজ রাজধানীর তোপখানা রোডে জাতীয় প্রেস ক্লাবে ব্রিটিশ বিরোধী আন্দোলনে নারী পুরোধা প্রীতিলতা ওয়াদ্দেদার-এর আত্মাহুতি দিবস উপলক্ষে বঙ্গবন্ধু সাংস্কৃতিক জোট আয়োজিত আলোচনা সভায় প্রধান অতিথির বক্তৃতায় সমসাময়িক প্রসঙ্গে মন্ত্রী একথা বলেন।

 মন্ত্রী বলেন, ‘আমরা বিভিন্ন অনলাইন পোর্টালে, সামাজিক যোগাযোগ মাধ্যমে দেখেছি তাদের ভারপ্রাপ্ত চেয়ারম্যান তারেক রহমান তার আয়কর রিটার্নে ঘোষণা করেছেন তার আয়ের একটি বড় উৎস হচ্ছে ক্যাসিনো। কারণ ইংল্যান্ডে ক্যাসিনো থেকে আয় হলে সেটির কর দিতে হয় না। বিএনপি এমন ক্যাসিনো সম্রাটকে তাদের ভারপ্রাপ্ত চেয়ারম্যান বানিয়ে রেখেছে আর তারাই ক্যাসিনোবিরোধী অভিযান নিয়ে কটাক্ষ করে !’

 ‘প্রধানমন্ত্রী শেখ হাসিনার নেতৃত্বে আমরা পরপর তিনবার রাষ্ট্র ক্ষমতায় আছি, অনেক অনুপ্রবেশকারী আমাদের দলে ঢুকেছে আবার অনেকের নৈতিক স্খলন ঘটেছে এবং সেই কারণে প্রধানমন্ত্রীর নির্দেশে দলমত নির্বিশেষে যে সাঁড়াশি অভিযান চলছে, সেটি হচ্ছে রাষ্ট্র ও সমাজকে পরিশুদ্ধ করার লক্ষ্যে এবং সব ধরণের অবৈধ কর্মকা- বন্ধ করার জন্য’ উল্লেখ করে মন্ত্রী বলেন, ‘কে কোন্ পথের বা মতের সেটি না দেখে ব্যবস্থা নেয়া হচ্ছে।’

 মন্ত্রী বলেন, ‘যারা এ অভিযানের প্রশংসা করতে পারছেন না, সেটি তাদের রাজনৈতিক দীনতা এবং তারা যে এটি করতে পারেননি বরং এই সংস্কৃতি চালু করেছিলেন, সেই ব্যর্থতা ঢাকার জন্যেই তারা নানা কথা বলছেন। বিএনপি’কে অনুরোধ জানাবো দেশকে কলুষমুক্ত করার জন্যে, এবং দেশ থেকে সব ধরণের অনাচার এবং অবৈধ কর্মকা- নির্মূল করার জন্যে আমরা একযোগে কাজ করবো।’

 প্রীতিলতাকে ভারতবর্ষের ইতিহাসে অন্যতম সেরা বিপ্লবী বীরকন্যা হিসেবে আখ্যা দিয়ে এ সময় মন্ত্রী বলেন, ‘প্রীতিলতা কোনো সাধারণ বিপ্লবী ছিলেন না, একজন অসম্ভব মেধাবী ছাত্রী ছিলেন। ব্রিটিশবিরোধী আন্দোলনে যোগ দেয়ার পর তার সাহসিকতা, একাগ্রতা, বুদ্ধিমত্তা এবং দেশমাতৃকার প্রতি তার যে গভীর ভালোবাসা ফুটে ওঠে, সে কারণে প্রীতিলতা বিপ্লবীদের মধ্যে অনন্য হয়ে রয়েছেন।

 ঢাকায় প্রীতিলতা কিংবা সূর্যসেনের নামে স্থাপনা হওয়া প্রয়োজন উল্লেখ করে ড. হাছান বলেন, ‘চট্টগ্রামে প্রীতিলতার জন্য অনেক কিছু রয়েছে, প্রীতিলতা হল আছে। ঢাকা বিশ্ববিদ্যালয়েও প্রীতিলতা হল আছে। কিন্তু ঢাকা শহরে প্রীতিলতা কিংবা সূর্যসেনের নামে কোনো স্থাপনা বা আবক্ষ মূর্তি নেই। একটি হওয়া প্রয়োজন বলে আমি মনেকরি।

 বঙ্গবন্ধু সাংস্কৃতিক জোটের সভাপতি অভিনেত্রী সারাহ্ বেগম কবরী’র সভাপতিত্বে বাংলাদেশ আওয়ামী লীগের উপ-প্রচার সম্পাদক আমিনুল ইসলাম আমিন, ঢাকা মহানগর দক্ষিণ আওয়ামী লীগের সাধারণ সম্পাদক শাহ আলম মুরাদ, প্রচার সম্পাদক আকতার হোসেন, ঢাকা মহানগর দক্ষিণ আওয়ামী লীগের সদস্য মতিন সরকার, যুবলীগের কেন্দ্রীয় সাংগঠনিক সম্পাদক বদিউল আলম, বঙ্গবন্ধু সাংস্কৃতিক জোটের সাধারণ সম্পাদক অরুণ সরকার রানা প্রমুখ আলোচনায় অংশ নেন।

#

আকরাম/মাহমুদ/রফিকুল/জয়নুল/২০১৯/১৮৩০ঘণ্টা

তথ্যবিবরণী                                                                              নম্বর : ৩৬৫৭

**মাদক মামলায় জব্দকৃত আলামতের**

**আগস্ট মাসের রাসায়নিক পরীক্ষার প্রতিবেদন প্রকাশ**

ঢাকা, ১০ আশ্বিন (২৫ সেপ্টেম্বর) :

 মাদক মামলায় জব্দকৃত আলামতের আগস্ট ২০১৯ মাসের রাসায়নিক পরীক্ষার প্রতিবেদন প্রকাশ করেছে মাদকদ্রব্য নিয়ন্ত্রণ অধিদপ্তর।

 প্রতিবেদন অনুযায়ী আগস্ট মাসে অধিদপ্তরের ঢাকা অফিস ২৭৮টি জব্দকৃত আলামতের রাসায়নিক পরীক্ষা করেছে যার মধ্যে ২২৩টিতে পজিটিভ রিপোর্ট পাওয়া গেছে। অপর দিকে একই ধরনের রাসায়নিক পরীক্ষায় চট্টগ্রাম অফিসে জব্দকৃত ২৮৬টি আলামতের মধ্যে ২২১টি; রাজশাহী অফিসে ১৯৮টির মধ্যে ১৬৮টি এবং খুলনা অফিসে ১৪৬টি আলামতের মধ্যে ১২১টি পজিটিভ রিপোর্ট পাওয়া গেছে।

 এছাড়া বাংলাদেশ পুলিশ আগস্ট মাসে মোট ২ হাজার ১শ’ ৬১টি জব্দকৃত আলামতের রাসায়নিক পরীক্ষা শেষে ১ হাজার ৯শ’ ৬১টি, বাংলাদেশ রেলওয়ে পুলিশ মোট ৮টি জব্দকৃত আলামতের রাসায়নিক পরীক্ষা শেষে ৬টি এবং অন্যান্য সংস্থা (সিআইডি) মোট ৫৫টি জব্দকৃত আলামতের রাসায়নিক পরীক্ষা শেষে ৪০টির পজিটিভ রিপোর্ট প্রকাশ করেছে।

 মাদকদ্রব্য নিয়ন্ত্রণ অধিদপ্তর এক প্রতিবেদনে এ তথ্য প্রকাশ করেছে।

#

দুলাল/মাহমুদ/রফিকুল /রেজাউল/২০১৯/১৭৩২ ঘণ্টা

তথ্যবিবরণী নম্বর : ৩৬৫৬

**মোংলা বন্দরের সক্ষমতা বেড়েছে**

 **--- নৌপরিবহন প্রতিমন্ত্রী**

মোংলা (বাগেরহাট), ১০ আশ্বিন (২৫ সেপ্টেম্বর) :

 নৌপরিবহন প্রতিমন্ত্রী খালিদ মাহ্মুদ চৌধুরী বলেছেন, ১৯৯৬ সাল থেকে প্রধানমন্ত্রী দেশরত্ন শেখ হাসিনা মোংলা বন্দরের উন্নয়নের কাজ শুরু করেন। ফলে বন্দরে জাহাজ আগমন বৃদ্ধির সাথে সাথে প্রতিবছরই কার্গো হ্যান্ডলিং, কন্টেইনার হ্যান্ডলিং ও কার হ্যান্ডলিং এর পরিমাণ বৃদ্ধি পাচ্ছে। সরকারের কার্যকর পদক্ষেপের ফলে মোংলা বন্দরের ব্যাপকতা ও সক্ষমতা অনেক বেড়েছে। প্রতিবেশী দেশগুলো এখন এ বন্দরের সুযোগ-সুবিধা গ্রহণ করছে।

 প্রতিমন্ত্রী আজ মোংলা বন্দর কর্তৃপক্ষের ১৫তম উপদেষ্টা কমিটির সভা শেষে সাংবাদিকদের এসব কথা বলেন। মোংলা বন্দরের সম্মেলন কক্ষে এ বৈঠক অনুষ্ঠিত হয়।

 বৈঠকে অন্যান্যের মধ্যে খুলনা সিটি মেয়র তালুকদার আব্দুল খালেক, সংসদ সদস্য ডা. মোঃ মোজাম্মেল হক, খুলনার বিভাগীয় কমিশনার মো. লোকমান হোসেন, নৌপরিবহন মন্ত্রণালয়ের অতিরিক্ত সচিব এম এম তারিকুল ইসলাম এবং মোংলা বন্দরের চেয়ারম্যান রিয়ার এডমিরাল এম মোজাম্মেল হক উপস্থিত ছিলেন।

 মোংলা বন্দরের উন্নয়ন ও আধুনিকায়ন, বন্দর ব্যবহারকারীদের সুযোগ সুবিধা বৃদ্ধি, চ্যানেলের নাব্যতা সংরক্ষণ, নতুন নতুন যন্ত্রপাতি সংযোজনের বিষয়ে বৈঠকে আলোচনা হয়। এছাড়া মোংলা-খুলনা রাস্তা সম্প্রসারণ, খানজাহান আলী বিমান বন্দর নির্মাণ, খুলনা-মোংলা রেললাইন স্থাপন ও পদ্মা সেতু নির্মাণের ফলে কার্যক্রম বৃদ্ধির ওপর গুরুত্বারোপ করা হয়।

 এর আগে প্রতিমন্ত্রী বন্দর জেটি এলাকা-সহ মোংলা বন্দরের গুরুত্বপূর্ণ এলাকা পরিদর্শন করেন। পরে তিনি মোংলা বন্দর কর্তৃপক্ষ কর্মচারী সংঘ (সিবিএ) এর নবনির্বাচিত কার্যনির্বাহী পরিষদের অভিষেক অনুষ্ঠানে প্রধান অতিথি হিসেবে যোগ দেন।

#

জাহাঙ্গীর/মাহমুদ/রফিকুল/জয়নুল/২০১৯/১৭৩০ঘণ্টা

তথ্যবিবরণী নম্বর : ৩৬৫৫

**বিশ্বে ইতিবাচক বাংলাদেশ তুলে ধরতে গণমাধ্যমের প্রতি পর্যটন প্রতিমন্ত্রীর আহ্বান**

ঢাকা, ১০ আশ্বিন (২৫ সেপ্টেম্বর) :

 বেসামরিক বিমান পরিবহন ও পর্যটন প্রতিমন্ত্রী মোঃ মাহবুব আলী বলেছেন, সাংবাদিকরা পারেন বাংলাদেশকে বিশ্বে ইতিবাচক হিসেবে তুলে ধরতে। বিশ্বের মানুষ যেন পর্যটন বিষয়ে ইতিবাচক ধারণা পায় সেভাবে সংবাদমাধ্যমে তুলে ধরতে হবে।

 আজ ঢাকায় জাতীয় প্রেসক্লাবে এভিয়েশন অ্যান্ড ট্যুরিজম জার্নালিস্ট ফোরাম অভ্ বাংলাদেশ এর আয়োজনে ‘পর্যটন ফেলোশিপ-২০১৯’ প্রদান উপলক্ষে এক অনুষ্ঠানে একথা বলেন তিনি। এ বছর পর্যটন সম্পর্কিত প্রতিবেদন প্রকাশের জন্য বিভিন্ন গণমাধ্যমের ১০ জন সাংবাদিককে পর্যটন ফেলোশিপ-২০১৯ প্রদান করা হয়েছে।

 প্রতিমন্ত্রী বলেন, প্রধানমন্ত্রীর নেতৃত্বে বাংলাদেশ সকল ক্ষেত্রে এগিয়ে যাচ্ছে, সেই সাথে এগিয়ে যাচ্ছে বাংলাদেশের পর্যটন। আজ দেশ খাদ্যে স্বয়ংসম্পূর্ণ, বিদ্যুৎ প্রতি ঘরে ঘরে, দেশের দারিদ্র্য দূরীকরণ হয়েছে। দেশের অভ্যন্তরীণ কানেক্টিভিটি বেড়েছে। রাস্তাঘাটের উন্নয়ন-সহ অবকাঠামোগত উন্নয়ন সাধিত হয়েছে। এছাড়াও বাংলাদেশের আইন শৃঙ্খলা পরিস্থিতি এই মুহূর্তে সবচেয়ে ভালো অবস্থানে রয়েছে। এই সবগুলো বিষয় বাংলাদেশের পর্যটনকে এগিয়ে নেয়ার জন্য সহায়ক।

 বিশেষ অতিথির বক্তব্যে মন্ত্রণালযয়ের সচিব মোঃ মহিবুল হক বলেন, গণমাধ্যমের সহযোগিতা ছাড়া পর্যটনকে এগিয়ে নেয়া যাবেনা। পর্যটন শিল্পকে এগিয়ে নিতে আমরা মাস্টারপ্ল্যানের কাজ চূড়ান্ত করেছি। পর্যটন মাস্টারপ্ল্যান প্রণয়ণন আমরা সরকারি-বেসরকারি সকল প্রতিনিধির বক্তব্য শুনেছি। তিনি বলেন, বিদেশি পর্যটকদের পরিসংখ্যান পাওয়ার জন্য অ্যাডভান্স প্যাসেঞ্জার ইনফরমেশন সিস্টেম সফটওয়্যার চালু হবে। ২০২০ সালের জুনের মধ্যেই এই সফটওয়্যারটি কার্যকর হবে বলে তিনি আশাবাদ ব্যক্ত করেন। সচিব বলেন, পর্যটন কে এগিয়ে নিতে ট্যুর অপারেটর ও ট্যুর গাইড আইন প্রণয়ন এবং বাংলাদেশ পর্যটন কর্পোরেশন আইন কে যুগোপযোগী করা হচ্ছে।

 এভিয়েশন অ্যান্ড ট্যুরিজম জার্নালিস্ট ফোরাম অব বাংলাদেশের সভাপতি নাদিরা কিরনের উপস্থাপনায় অন্যান্যের মধ্যে বক্তব্য রাখেন বাংলাদেশ ট্যুরিজম বোর্ডের প্রধান নির্বাহী কর্মকর্তা ডঃ ভুবন চন্দ্র বিশ্বাস, টোয়াব এর ভাইস-প্রেসিডেন্ট মোহাম্মদ রফিউজ্জামান, আটাব এর সাধারণ সম্পাদক আব্দুস সালাম আরিফ।

#

তানভীর/পরীক্ষিৎ/জুলফিকার/শামীম/২০১৯/১৬৩৯ ঘণ্টা

তথ্যবিবরণী নম্বর : ৩৬৫৪

**সাভারে শ্যুটিং ক্লাব পয়েন্টে আন্ডারপাস উন্মুক্ত**

সাভার, ১০ আশ্বিন (২৫ সেপ্টেম্বর) :

 ঢাকা-আরিচা মহাসড়কের সাভার সেনানিবাসের শ্যুটিং ক্লাব পয়েন্টে নবনির্মিত আন্ডারপাস আজ সকালে চলাচলের জন্য উন্মুক্ত করে দেন সড়ক পরিবহন ও সেতুমন্ত্রী এবং বাংলাদেশ আওয়ামী লীগের সাধারণ সম্পাদক ওবায়দুল কাদের।

 এ সময় দুর্যোগ ব্যবস্থাপনা ও ত্রাণ প্রতিমন্ত্রী ডা. এনামুর রহমান উপস্থিত ছিলেন।

 উদ্বোধনকালে মন্ত্রী বলেন, অবকাঠামো উন্নয়নে গুনগতমানের সুরক্ষা সরকারের অগ্রাধিকার। তিনি বলেন, দেশের উন্নয়ন ও অগ্রগতি টেকসই করতে প্রয়োজন উন্নত সড়ক অবকাঠামো। সে লক্ষ্যে সরকার পরিকল্পিতভাবে দেশব্যাপী উন্নয়ন ও জনবান্ধব অবকাঠামো গড়ে তুলছে।

 এসময় নবম পদাতিক ডিভিশনের জিওসি মেজর জেনারেল মো: আকবর হোসেনসহ স্থানীয় জনপ্রতিনিধি এবং সামরিক ও বেসামরিক কর্মকর্তাগণ উপস্থিত ছিলেন।

 সডক ও জনপথ অধিদপ্তরের তত্বাবধানে প্রায় ২৬ কোটি ৩৭ লাখ টাকা ব্যয়ে দুইশ মিটার দীর্ঘ আন্ডারপাসটি নির্মাণ করে বাংলাদেশ সেনাবাহিনীর ২৪ ইঞ্জিনিয়ার কনস্ট্রাকশন ব্রিগেড। এর ফলে ব্যস্ত এ জাতীয় মহাসড়কে স্কুল-কলেজের শিক্ষার্থী ও অভিভাবকসহ জনসাধারণের সড়ক পারাপার নিরাপদ হবে ।

#

নাছের/পরীক্ষিৎ/জুলফিকার/আসমা/২০১৯/১৬৩০ ঘণ্টা

তথ্যবিবরণী নম্বর : ৩৬৫৩

**‘কারো অনৈতিক চাপের কাছে নতিস্বীকার করবেন না’**

**কর্মকর্তা-কর্মচারীদের উদ্দেশ্যে মৎস্য ও প্রাণিসম্পদ প্রতিমন্ত্রী**

ঢাকা, ১০ আশ্বিন (২৫ সেপ্টেম্বর) :

 মৎস্য ও প্রাণিসম্পদ প্রতিমন্ত্রী আশরাফ আলী খান খসরু দুর্নীতির ঊর্ধ্বে থেকে স্বচ্ছতার সাথে নিজ দায়িত্ব পালনের জন্য কর্মকর্তা-কর্মচারীদের প্রতি আহবান জানান। তিনি বলেন, কারো অনৈতিক চাপের কাছে নতিস্বীকার না করে সরকারি কাজে নির্ভয়ে কাজ করাই সকলের দায়িত্ব।

 প্রতিমন্ত্রী বলেন, বিভিন্ন স্থাপনা নির্মাণ, টেন্ডার ও ঠিকাদারী-সহ সব ধরনের দুর্নীতিরোধে প্রধানমন্ত্রী নিজ দল থেকেই শুদ্ধি অভিযান শুরু করেছেন। উন্নয়ন প্রকল্পের কাজ দুর্নীতিমুক্ত ও স্বচ্ছতার সাথে করলে কর্মচারীদের ভয়ের কিছু নেই বলে তিনি এসময় অভয় দেন।

 মন্ত্রণালয়ভুক্ত বিভিন্ন অফিস-স্থাপনাসমূহকে দৃষ্টিনন্দন ও রুচিশীল পরিবেশের আওতায় আনার আহবান জানিয়ে তিনি বলেন, জরাজীর্ণ ও নোংরা পরিবেশের অফিসে কাজ করতে সংশ্লিষ্ট কর্মচারীরাও হীনমন্যতায় ভুগে থাকেন, যা কাম্য নয়।

 তিনি আজ প্রাণিসম্পদ ও মৎস্যখাতের উন্নয়ন প্রকল্পসমূহের পর্যালোচনা সভায় সভাপতিত্বকালে এসব কথা বলেন।

 চলতি অর্থবছরে প্রাণিসম্পদ খাতের ১৯টি এবং মৎস্য খাতের ১৭টি প্রকল্পে মোট ১ হাজার ৬১৬ কোটি ৫০ লাখ টাকা বরাদ্দ করা হয়েছে, যা গত অর্থবছরের চেয়ে দ্বিগুণেরও বেশি। এর মধ্যে আগস্ট পর্যন্ত মোট ব্যয় হয়েছে প্রায় ৪৩ কোটি টাকা। গত অর্থবছরে মোট ৩৬টি প্রকল্পে প্রায় ৮০৩ কোটি টাকা বরাদ্দ ছিল এবং একই সময়ে ব্যয় হয়েছিল প্রায় সাড়ে ২৩ কোটি টাকা।

#

শাহ আলম/পরীক্ষিৎ/জুলফিকার/শামীম/২০১৯/১৬১৪ ঘণ্টা

তথ্যবিবরণী নম্বর : ৩৬৫২

**ডেঙ্গু পরিস্থিতি**

ঢাকা, ১০ আশ্বিন (২৫ সেপ্টেম্বর) :

 স্বাস্থ্য অধিদপ্তরের হেলথ ইমার্জেন্সি অপারেশন সেন্টার ও কন্ট্রোল রুমের তথ্য অনুযায়ী গত ২৪ ঘণ্টায় সারা দেশে ৩৯৮ জন ডেঙ্গু রোগী হাসপাতালে ভর্তি হয়েছেন। এর মধ্যে ঢাকায় ১৩১ জন।

 প্রতিবেদনের তথ্য অনুযায়ী গত জানুয়ারি থেকে আজ পর্যন্ত সারা দেশে ডেঙ্গু রোগের চিকিৎসা শেষে হাসপাতাল থেকে ছাড়পত্র নিয়ে চলে গেছেন ৮৪ হাজার ১৮৬ জন, যা হাসপাতালে ভর্তিকৃত ডেঙ্গু রোগীর প্রায় ৯৮ শতাংশ। বর্তমানে সারা দেশের হাসপাতালগুলোতে ডেঙ্গু রোগে ভর্তিকৃত রোগী আছেন
১ হাজার ৭৪৫ জন। এ যাবত ৭৫ জনের মৃত্যু ডেঙ্গুজনিত বলে নিশ্চিত করা হয়েছে।

#

স্বাস্থ্য অধিদপ্তর/পরীক্ষিৎ/জুলফিকার/জসীম/শামীম/২০১৯/১৪০৩ ঘণ্টা

Z\_¨weeiYx b¤^i : 3651

**cÙv‡mZz Pvjyi Av‡MB †fvgiv c~Y©v½ e›`i n‡e**

-‡bŠcwienb cÖwZgš¿x

‡fvgiv (mvZ¶xiv), 10 Avwk¦b (25 †m‡Þ¤^i) :

 ‡bŠcwienb cÖwZgš¿x I AvIqvgx jx‡Mi mvsMVwbK m¤úv`K Lvwj` gvn&gy` †PŠayix e‡j‡Qb,AvMvgx w`‡b ‡fvgiv ¯’je›`i n‡e ‡`‡ki GKwU e„nr e›`i| m¶gZv evwo‡q Lye wkMwMiB ‡fvgiv ¯’je›`i‡K GKwU AvKl©Yxq e›`‡i iƒc †`qv n‡e| cÙv‡mZy Pvjyi Av‡MB ‡fvgiv c~Y©v½ e›`i n‡e|

 cÖwZgš¿x MZKvj mvZ¶xivi ‡fvgiv ¯’je›`‡ii cÂg Dc‡`óv KwgwUi mfv‡k‡l mvsevw`K‡`i cÖ‡kœi Rev‡e G K\_v Rvbvb| ‡fvgiv ¯’je›`‡ii cÖkvmwbK fe‡bi njiæ‡g G ‰eVK AbywôZ nq|

 Lvwj` gvn&gy` †PŠayix e‡jb, ‡fvgiv ¯’je›`i w`‡q me ai‡bi cY¨ Avg`vwb-idZvwb Kiv hv‡e| ‡fvgiv e›`i GjvKvq nvBI‡q ‡cvU© \_vbv ‰Zwi n‡e| cvkvcvwk GLvbKvi wR‡iv c‡q›U ‡\_‡K wZb wK‡jvwgUvi Pvi ‡j‡bi KswµU iv¯Ív ‰Zwi n‡e|

 cÖwZgš¿x e‡jb, AvIqvgx jxM cÖwZwnsmvcivqY `j bq| AvIqvgx jxM DbœqbgyLx I MYZ‡š¿ wek¦vmx `j| Dbœq‡bi Rb¨ ‡`‡ki me ‡Rjv‡K GK ‡Pv‡L ‡`‡Lb cÖavbgš¿x ‡kL nvwmbv| wZwb e‡jb, AvIqvgx jxM hLb we‡ivax `‡j wQj ZLb A‡bK AZ¨vPvi mn¨ K‡i‡Q| wKš‘ ‡Kvbfv‡e Kv‡iv Ici cÖwZ‡kva †bqwb|

 msm` m`m¨ gxi ‡gv¯ÍvK Avn‡g` iwe, ¯’je›`i KZ©„c‡ÿi ‡Pqvig¨vb Zcb Kzgvi PµeZ©x, ‡Rjv cÖkvmK Gm Gg ‡gv¯Ídv Kvgvj I cywjk mycvi ‡gv. ‡gv¯ÍvwdRyi ingvb mfvq Dcw¯’Z wQ‡jb|

#

Rvnv½xi/cixwÿr/RyjwdKvi/Rmxg/KzZze/2019/1259 NÈv